Ейбрахам Линкълн: Отговор на серенада относно изборите
Отдавна стои сериозният въпрос дали едно правителство, което не проявява особена твърдост за свободите на народа си, може да прояви достатъчна твърдост и самото то да оцелее при извънредно критични ситуации.

 По този въпрос настоящото въстание* изправи нашата република пред тежко изпитание, а изборите за президент, произведени в обичайния ред по време на въстанието, добавиха доста масло в огъня. Ако преданите и обединени хора са докарани до предела на силите си от въстанието, няма ли те а претърпят неуспех, ако бъдат разделени; няма ли отчасти да се парализират, яко сред тях се води политическа война?

 Изборите обаче бяха необходимост.

 Ние не можем да имаме свободно правителство без избори, и ако въстанието ни принуди да се откажем от едни национални избори ли да ги отложим, то може направо да претендира, че ни е победило и съсипало. Борбите около изборите олицетворяват практическото приложение на човешката природа към случая. Станалото положително ще се повтаря в подобни ситуации. Човешката природа няма да се промени. При всяко голямо национално изпитание в бъдеще, съпоставено с участниците сега, ние ще имаме и слаби, и силни, и глупави, и мъдри, и добри, и лоши хора. Затова нека изследваме отделните случаи от философска гледна точка, за да ни послужат за поука, а не в качеството им на злини, за които трябва да бъде отмъстено.

 Обаче изборите, заедно с произтеклите от тях инциденти и нежелани борби, направиха и добро. Те показаха, че едно правителство на народа може да удържи произвеждането на национални избори и в разгара на една голяма гражданска война. Досега на света не беше известно, че съществува такава възможност. Това показва също така, че ние все още сме много стабилни и много силни. Показва, че дори сред кандидатите на една и съща партия човекът, който е най-предан на Съюза** и най-силно се противопоставя на държавната измяна, може да получи мнозинството от гласовете на избирателите. Показва също – до степен, в която това ни е известно, – че сега разполагаме с повече хора, отколкото имахме в началото на войната*. Златото има своето място, но живите и храбри патриоти са по-ценни от злато.

 Бележки

 * Въстанието или войната – има се предвид Гражданската война от 1861–1865, възникнала след опита на южните щати, в които е разпространено робството, да се отцепят от САЩ.

 ** Съюзът е названието на федералното правителство на САЩ, подкрепяно от 23-те щата, не участвали в опита за отцепване, направен от 11-те щата, съставили Конфедерацията. Бел.прев.

 Източник

 Из сборника "Моята представа за демокрацията", Ейбрахам Линкълн, превод: Огняна Иванова, ИК "Стигмати", София, 2009, ISBN 978–954–336–069–7, с.132–133 

 Project Gutenberg: Abraham Lincoln, On Democratic Government. Response to a Serenade, November 10, 1864

 Архивни документи